Source: http://www.bihon.ro/handbalistii-de-la-csm-pleaca-luni-in-cantonament/2089431
Timestamp: 2018-12-13 00:13:57+00:00

Document:
Handbaliștii de la CSM pleacă luni în cantonament - BIHON
Handbaliștii de la CSM pleacă luni în cantonament
la	6. august 2018 13:22
Noul antrenor al CSM Oradea, George Tăutu	- © FOTO: JB
Reunit la finele săptămânii trecute, lotul divizionarei A de handbal masculin CSM Oradea a efectuat câteva zile de antrenamente la baza 5×5, pentru reacomodarea cu efortul.
Luni, echipa orădeană se va deplasa la Stâna de Vale, pentru un cantonament de pregătiri, bazate cu precădere pe încărcarea fizică. Noul antrenor, George Tăutu, fostul „secund” al echipei, a semnat un contract pentru două sezoane cu conducerea clubului, urmând să-l înlocuiască pe banca tehnică pe Sebastian Tudor. Acesta a acceptat oferta formaţiei feminine Crişul Chişineu Criş.
„Obiectivul meu este să construiesc o nouă echipă, axată cu precădere pe jucători orădeni. Deocamdată nu ni s-a fixat un obiectiv de clasament, dar dorinţa mea este să ne clasăm pe unul din primele şase locuri. Lotul s-a schimbat, au plecat numeroşi jucători din sezonul trecut. Pornesc la drum cu entuziasm, doresc să continui munca fostului meu coleg, Sebi Tudor. Am dorinţa de a clădi la Oradea o piramidă a handbalului masculin. Avem la clubul Alpha echipe de toate vârstele – minihandbal, juniori I, II, III şi IV”, ne-a declarat George Tăutu. Acesta îşi va continua activitatea şi la clubul de copii şi juniori pe care îl conduce, CS Alpha Oradea.
Lotul echipei CSM Oradea este următorul: George Duma, Robert Ene – portari; Cosmin Liberţ, Devid Munea, Răzvan Radu, Szilágyi Eduárd, Cătălin Crăciun, Adrian Mihăilescu, Bogdan Munteanu, Bogdan Cîrchea, Codrin Zamfir, Ştefan Bandi, Andrei Ivancov. Cosmin Liberț a revenit la echipa la care s-a consacrat și pentru care a jucat ani la rând. Portarul Robert Ene a fost promovat de la juniorii CS Alpha, iar Bogdan Cîrchea (extremă dreaptă) a fost transferat de la CS Universitatea „Constantin Bâncuși” Târgu Jiu. Lotul va mai fi completat cu unul sau doi juniori de la CS Alpha. Din echipa sezonului precedent, au plecat Botea, Niculai, Stroe, Pop, Laslo şi Niţu.
Programul de pregătiri al echipei orădene va cuprinde, în continuare, mai multe meciuri de verificare, printre care şi participarea la turneul de la Sighişoara.
Taguri: cantonament, csm oradea, george tautu, handbal masculin

References: CSM 
 CSM 
 CSM 
 CSM 
 CSM 
 csm